1. Steviolio glikozidų kiekio saldžiosios stevijos (*Stevia rebaudiana* Bertoni) augaluose padidinimo būdas, apimantis stevijos sėklų apdorojimą prieš sėją, siekiant padidinti jų daigumą ir paskesnę tikslinių metabolitų biosintezę, b e s i s k i r i a n t i s tuo, kad stevijos sėklos apdorojamos kondensatoriaus tipo iškrovos šalta plazma, taikant šiuos etapus ir parametrus:

(a) stevijos sėklos talpinamos į vakuuminę kamerą, esant darbiniam slėgiui 100-200 Pa, kur darbinės dujos – likutinis oras, ir įjungiama kondensatoriaus tipo šalta plazma,

(b) sėklos apdorojamos 0,5-7 min 0,6-0,7 W/cm² galios tankio iškrova, esant 1,7 cm atstumui tarp sėklų ir viršutinio plazmos elektrodo,

(c) po modifikavimo, sėklos išimamos iš vakuuminės kameros į atmosferos aplinką, supilamos į polietileno maišelį ir laikomos 20-25°C temperatūroje tamsoje 6 dienas; praėjus šiam laikotarpiui, sėklos pasėjamos ir augalai auginami įprastomis sąlygomis.

2. Būdas pagal 1 punktą, b e s i s k i r i a n t i s tuo, kad stevijos sėklos talpinamos tarp dviejų lygiagrečių vėsinamų 120 mm diametro varinių elektrodų, įmontuotų hermetiškoje nerūdijančio plieno 0,053 m³ tūrio vakuuminėje kameroje, ant apatinio elektrodo, supiltos į sterilią stiklinę 10 cm skersmens Petri lėkštelę.